**Notă informativă**

**la proiectul legii pentru modificarea şi completarea unor legi**

Modificările şi completările care se propun prin Legea cu privire la modificarea unor legi elaborate în scopul ajustării prevederilor stabilite deja în Legea viei şi vinului nr. 57-XVI din 10.03.2006 cu modificările şi completările ulterioare , Legea cu privire la fabricarea şi circulaţia alcoolului etilic şi a producţiei alcoolice nr. 1100-XIV din 30.06.2000, cu modificările şi completările ulterioare şi Legea metrologiei nr. 647- XIII din 17.11.1995, cu modificările şi completările ulterioare reies din angajamentele Republicii Moldova asumate în cadrul documentelor de politici publice, necesităţii continuării procesului de armonizare cu acquis-ul comunitar şi transpunerii în legislaţia naţională a următoarelor directive europene:

- *Directiva 76/211/CEE a Consiliului din 20 ianuarie 1976* privind apropierea legislaţiilor statelor referitoare la preambalarea, în funcţie de masă sau volum, a anumitor produse preambalate şi Directivei 2007/45/CE a Parlamentului European şi a Consiliului din 5 septembrie 2007 de stabilire a normelor privind cantităţile nominale ale produselor preambalate, de abrogare a Directivelor 75/106/CEE şi 80/232/CEE ale Consiliului, şi de modificare a Directivei 76/211/CEE a Consiliului

- *Directiva Consiliului 75/107/CEE din 19 decembrie 1974* privind apropierea legislaţiilor statelor membre referitoare la sticlele utilizate ca recipiente de măsurare

- *Directiva 2009/3/CE a Parlamentului european şi a Consiliului din 11 martie 2009* de modificare a Directivei 80/181/CEE a Consiliului privind apropierea legislaţiilor statelor membre referitoare la unităţile de măsură

- *Directiva 2009/23/CE a Parlamentului European şi a Consiliului din 23.04.2009* privind instrumentele de cîntărire neautomate.

Normele stabilite în proiectele de Hotărîri de Guvern, care transpun directivele menţionate, urmează a fi introduse în legile nominalizate mai sus pentru a stabili caracterul primar al acestora.

Modificările şi completările propuse la Legea viei şi vinului nr. 57-XVI din 10.martie.2006 şi Legea cu privire la fabricarea şi circulaţia alcoolului etilic şi a producţiei alcoolice nr. 1100-XIV din 30 iunie 2000 ţin de includerea unor norme privind preambalarea vinului supus comercializării şi reglementarea cantităţii preambalate pentru băuturile alcoolice.

La Legea metrologiei nr. 647- XIII din 17.11.1995, se propune includerea următoarelor modificări şi completări:

La art. 4 Sistemul Internaţional de Unităţi, se descrie modul de aprobare a unităţilor de măsură legale şi se prezintă - prevederi referitoare la utilizarea unităţilor de măsură ale Sistemului Internaţional de Unităţi, precum şi se specifică domeniile în care este permisă utilizarea altor unităţi de măsură, conform prevederilor stabilite în Directiva care se transpune.

La art. 12 se includ cerinţe faţă de mijloacele de măsurare legale inclusiv aparatele de cîntărit neautomate, care conform prevederilor Directivelor Uniunii Europene, la introducerea pe piaţă nu se vor supune controlului metrologic legal ci vor fi supuse evaluării conformităţii obligatorii în conformitate cu procedurile şi cerinţele stabilite în reglementările tehnice aplicabile .

La art. 14 Controlul metrologic legal al produselor preambalate se includ suplimentar prevederi referitoare la sticlele utilizate ca recipiente de măsură. Articolul de asemenea se completează cu cerinţe faţă de produsele preambalate şi sticlele utilizate ca recipiente de măsură, precum şi unele completări referitor la produsele preambalate care conţin aerosoli.

Art. 29 se completează cu prevederi referitor la modul de recunoaştere a certificatelor CE de aprobare de model a mijloacelor de măsurare efectuate în statele membre ale Uniunii Europene, cu enumerarea documentelor necesare pentru desfăşurarea procedurii de recunoaştere, precum şi cu modul de recunoaştere a verificării iniţiale CE a mijloacelor de măsurare.

Implementarea proiectului de lege în cauză nu necesită surse financiare.

Aprobarea proiectului de lege prezentat v-a constitui cadrul legal armonizat cu practicile Uniunii Europene şi va permite transpunerea Directivelor Europene menţionate în domeniile vizate.

**Viceministru Dumitru GODOROJA**